
<סדר היום:>
<תקנות רשות שדות התעופה (אגרות במסופי המעבר היבשתיים) (תיקון), התשע"ו-2016>
נכחו:

<חברי הוועדה:> 
איתן כבל – היו"ר
חברי הכנסת:
אוסאמה סעדי
<מוזמנים:> 
	רון חלפון
	–
	לשכה משפטית, משרד התחבורה והבטיחות בדרכים

	אהובה זקן
	–
	סמנכ"ל בכיר תפעול תקינה ואיכות השירות, משרד התיירות

	ערן זהבי
	–
	ביקורת גבולות, רשות האוכלוסין וההגירה

	רחל אוברמן
	–
	עו"ד- מח' אמנות, משרד החוץ

	יואב אורן
	–
	ראש אגף תפעול, רשות שדות התעופה

	יואב בכר
	–
	סמנכ"ל משאבי אנוש, התאחדות המלונות

	ליאור מוצ'ניק
	–
	יו"ר, התאחדות מלונות אילת

	שבתאי שי
	–
	מנכ"ל, התאחדות מלונות אילת


לרשימת השדלנים שנכחו בדיון – ראו בקישור זה.

<ייעוץ משפטי: >
מרב תורג'מן
<מנהל/ת הוועדה:>
לאה ורון
<רישום פרלמנטרי:>
רויטל יפרח
<תקנות רשות שדות התעופה (אגרות במסופי המעבר היבשתיים) (תיקון), התשע"ו-2016>
<היו"ר איתן כבל:>
בוקר טוב לכולם. אני שמח לפתוח ישיבה נוספת של ועדת הכלכלה של הכנסת הבוקר. גברתי מנהלת הוועדה, היועצת המשפטית, רשמת, דובר, חברי חבר הכנסת, אורחים נכבדים, הנושא שעל סדר יומנו זה תקנות רשות שדות התעופה (אגרות במסופי המעבר היבשתיים) (תיקון), התשע"ו-2016. ברשותכם, מי מציג את הבקשה? 
<רון חלפון:>
אני מהלשכה המשפטית של משרד התחבורה. אני אבקש ממר אורן, נציג רשות שדות התעופה, להציג את - - 
<היו"ר איתן כבל:>
בבקשה.

<יואב אורן:>
שלום לכולם. אני ראש אגף תפעול, רשות שדות התעופה. בהמשך להחלטת הממשלה מונה צוות בראשות משרד הפנים, יואל ליפוביצקי, להסדיר את הנושא של כניסת פועלי יום ירדניים לעבודה בבתי המלון באילת. נקבע בהחלטת הממשלה שייכנסו - -
<אוסאמה סעדי (הרשימה המשותפת):>
מהמסוף בעקבה?
<יואב אורן:>
הם באים מעקבה לעבוד בבתי המלון באילת. נקבע שהעבודה תהיה עבודת יום. זאת אומרת, עובד ייכנס ויצא באותו יום. נקבע בהחלט שיהיו 1,500 היתרים שיינתנו לעובדים. נקבע שהעובדים ייכנסו בשלוש פעימות, כל פעימה של 500 עובדים. ועוד נקבע, שכל פעימה עתידה לקחת כחצי שנה. זאת אומרת, ההתקדמות צריכה להיות בדירוג של חצי שנה. 
במסגרת עבודת הוועדה, בעצם הצד שלנו בתהליך, אנחנו צריכים לאפשר את המעבר של הפועלים - - 

<אוסאמה סעדי (הרשימה המשותפת):>
הם נכנסים כולם וחוזרים?

<יואב אורן:>
- - כיוון שמדובר בפועלים, נדרש לתת להם שירות מאוד מהיר ומאד קצר. אדם שנכנס לעבוד כל יום ולצאת באותו יום החוצה, נדרש לבנות תהליך מאד קצר. צריך להגיד בהערת אגב, שבמסגרת ועדת עקבה-אילת בשנת 2000 כבר ניתנו כ-200 רישיונות עבודה לפועלים כלליים, לא לפועלים בבתי המלון. אז, באותם הימים, לטובת הפועלים הכלליים האלה שעובדים – אגב, עד היום ההסדר קיים כבר 16 שנה בעיר אילת. העובדים האלה נכנסים מדי יום לעבוד במכבסות, אצל קבלנים כאלה ואחרים. לטובת אותם עובדים נקבעה אגרה של 10 שקלים. הסיבה הפשוטה שנקבעה לדבר הזה מכיוון שכל שנדרש מאתנו אז, באותם הימים, זה בעצם להרחיב את שעות הפעילות של מסוף יצחק רבין בעוד שעה בבוקר, הקדמת שעות הפעילות בשעה בבוקר - -
<היו"ר איתן כבל:>
איך המסוף נראה?

<יואב אורן:>
המסוף נראה נפלא. המסוף בנגב בלי פירור אבק עם שירות לעילא ולעילא. אני חושב שגם לקוחות המסוף ישמחו להעיד על זה. 

<היו"ר איתן כבל:>
אנחנו מדברים על עקבה, יש שם מסוף ברמה גבוהה.
<יואב אורן:>
דיברתי על המסוף שלנו.
<אוסאמה סעדי (הרשימה המשותפת):>
בעקבה יש מסוף מצוין.

<יואב אורן:>
העיר עקבה עברה שדרוג - -

<אוסאמה סעדי (הרשימה המשותפת):>
אפשר לבקש ביקור במקום?

<היו"ר איתן כבל:>
האמת היא ,לאה, שהגיע הזמן שאנחנו צריכים לבקר באילת. הוועדה הזאת לא ביקרה, ואז גם אפשר, בהזדמנות הזאת, גם לבקר במסוף, במעברי הגבול.
<יואב אורן:>
זו השכמה מוקדמת אבל נשמח מאד - -

<היו"ר איתן כבל:>
כיוון שלא הייתי אף פעם שם, במסוף עצמו, האם הוא בניגוד למסופים אחרים שעוברים בהם עובדים, בעיקר ברוב המקומות מהשטחים שזו זוועת אלוהים. פשוט לא מתאים, כמי שהיה יושב ראש זכויות בעלי החיים, לא הייתי מסכים שזה יהיה עבורם אז קל וחומר עבור בני אדם. האם התנאים במקום הזה למעבר של העובדים, זה כבר 1,500, זה כבר לא 100,200, וכולם אני מניח יגיעו באותו זמן כי יהיו הסעות. אני מניח שמביאים אותם, מורידים אותם, מעלים אותם. זה לא קו וכל אחד מגיע מתי שהוא רוצה, ואז המשמעות היא שזה צריך לתקתק כמו שעון שוויצרי. זה צריך להיות הכי מכובד, הכי מתוקתק, הכי ראוי. זה אמור להיות תמיד ככה, וקל וחומר גם במקום שבו יש הסכמה כזו בינינו לבין ממלכת ירדן.

<יואב אורן:>
לפחות לטעמנו, ואני חושב שיעידו גם נציגי בתי המלון - - 
<יואב בכר:>
אנחנו מעידים.
<אהובה זקן:>
לחלוטין.
<היו"ר איתן כבל:>
מי אדוני?

<יואב בכר:>
אני מהתאחדות המלונות.

<היו"ר איתן כבל:>
זה חשוב לפרוטוקול שאתם מעידים ש...?

<יואב בכר:>
שהמעבר עובד יפה מאד.

<אהובה זקן:>
אני מצטרפת גם כן. אני סמנכ"לית לתפעול במשרד התיירות. יש לנו נציג באילת שביקר שם פיזית, ודיווח לי שבהחלט מעבר ראוי, מעבר מתוחזק. הכל מתקתק ברמה של התפעול היומיומי. 

<רון חלפון:>
אדוני בהחלט צודק שאם מגיעים בכל בוקר כמה מאות אנשים באותה שעה, זה דורש משאבים, דורש היערכות. אי אפשר לעכב אותם, זה לא נסיעה לטיול, ולכן נדרשת היערכות שם.

<היו"ר איתן כבל:>
ברור.
<אוסאמה סעדי (הרשימה המשותפת):>
זה 20, 10-10?
<יואב אורן:>
אני לא נכנס לשיטת החלוקה של האגרה בין - -
<אוסאמה סעדי (הרשימה המשותפת):>
זה 10 על חשבון העובד ו-10 על חשבון המעביד.

<היו"ר איתן כבל:>
מה שאומר שאתה גם מביא, אתה מצ'פר אותם, אתה מסדר להם מקום עבודה. זה לא שעכשיו עשו להם תכנית חיסכון או קופת גמל, 10 שקלים הביא העובד ו-10 שקלים תרם המעסיק. אני לא מבין למה הם נדרשים לשלם?
<יואב אורן:>
המלונאים משלמים את זה. 
<דובר:>
מכיוון שמבחינת החוק האגרה חלה על העובר, זאת אגרת נוסע יוצא – בפועל, גם לגבי פועלי היום המעסיקים מממנים את זה כחלק מתנאי ההעסקה. אי אפשר לחייב את המלונאים בחוק לשלם את זה.
<היו"ר איתן כבל:>
בסדר גמור. מה שחבר הכנסת אוסאמה מעלה הוא עניין נכון, רק אם אתה אומר שיש בעיה לכתוב את זה - - 
<אוסאמה סעדי (הרשימה המשותפת):>
זה כתוב - -
<יואב בכר:>
זה כתוב בהסכם עם הירדנים, חברים. זה בכלל מותנה.
<אוסאמה סעדי (הרשימה המשותפת):>


- - בעניין חלוקת התשלום בין העובד לבין המעסיק באופן כזה שהעובד ישלם לא יותר מ-10 שקלים והיתרה על חשבון המעסיק.
<קריאות:>
הוא לא משלם בכלל.

<היו"ר איתן כבל:>
כולנו הבנו שבסוף בסוף זה... חשוב שזה ייאמר לפרוטוקול. העניין ברור.

<מרב תורג'מן:>
חשוב לציין שזה גם לא יישאר 20 שקלים אלא זה צמוד למדד, בהתאם למנגנון של אחת לשנה - -

<היו"ר איתן כבל:>
בסדר גמור. 

<יואב אורן:>
עוד כמה מילים: שביעות הרצון מרמת השירות, צריך לציין - - 
<היו"ר איתן כבל:>
זה רק יהיה יותר מהר ממה שהם אמורים להיכנס.

<יואב אורן:>
עם התהליך הזמני. אנחנו בונים טרמינל נפרד לאנשים האלה, כולו יהיה ממוחשב, כל התהליך, כדי לאפשר להם את השירות הכי טוב. שביעות הרצון היא תהליך זמני שממש בנינו אותו מהיום למחר. ההשקעות שהשקענו שם בפיתוח המתקן נאמדות בלמעלה מ-10,000,000 שקל וגם זה מחייב אותנו בהיערכות שונה עם כוח אדם וכדומה. זאת אומרת, ה-20 שקל האלה הם כולם לתוך התהליך. אין פה רווחים או משהו כזה, זה הסכום שנדרש כדי לאפשר את התהליך.

<היו"ר איתן כבל:>
תודה. כן, אוסאמה, בבקשה, חבר הכנסת אוסאמה סעדי.

<אוסאמה סעדי (הרשימה המשותפת):>
אדוני היושב-ראש, בוקר טוב, בוקר טוב לאורחים הנכבדים. כשקראתי על הדיון היום, ודיברתי אתך, היושב ראש, חשבתי שאנחנו מדברים על אגרות במעברים ולא ידעתי שמדובר בנושא ספציפי של העובדים מירדן, ולכן אני כבר אומר שאני ייצגתי בעברי את משרד האוצר הפלסטיני, וקיימנו פגישות רבות עם רשות שדות התעופה וגם עם משרד האוצר הישראלי בעניין האגרות במעברים. ואני אומר לך, אדוני היושב ראש, פה, בסדר גמור, אנחנו מסכימים שבהחלט באו לקראת העובדים שבאים ויוצאים ובאמת עשו אגרה מופחתת אבל אני אומר לך שהיום האגרה היא בערך 101, 105 שקל במעברים אבל לתושבי הרשות הפלסטינית, שהם יוצאים, משלמים יותר, קרוב ל-160 שקל. אם כמוני, אזרח ישראלי צריך לעבור בגשר אלנבי לירדן, אם אני נוסע דרך בית שאן אז אני משלם 101 שקל. באלנבי אני משלם 195 שקל. עכשיו, העניין הזה מעורר ביקורת וזעם בקרב האזרחים הפלסטינים, תושבי הרשות הפלסטינית, וזו סוגיה שאני התכוונתי להעלות היום, חשבתי שזה הנושא הכללי - - 

<היו"ר איתן כבל:>
יש לי הצעה - - 

<אוסאמה סעדי (הרשימה המשותפת):>
- - ולכן אני רק מעלה את זה על קצה המזלג. אני יודע שיש פגישות רבות והתקיימו דיונים. אני לקראת הסוף כמעט הגענו לאישור. יש הבנה שבהסכמי אוסלו דיברו על 26 דולרים, מחציתם לישראל, מחציתם לרשות הפלסטינית. היום זה הגיע ל-190, ל-160. כשמדובר במשפחה שעוברת זה נטל כבר מדי.

אני מבקש, אולי אני אפנה אליך גם בכתב, שנקיים דיון בנושא הזה. לגופו של עניין, כמובן שאני מסכים לתקנות האלה.
<היו"ר איתן כבל:>
ברשותך, ההצעה שלי היא כזאת: אתה תפנה אלי. אני מציע שאתה תפנה אלי, כיו"ר ועדת הכלכלה, בהמשך לדיון שהתקיים כאן ותציג את הדילמה ואת העניין. בשלב הראשון נבקש התייחסות לאחר מכן, אם אני אחשוב שהתשובה איננה מספק אותך ואותי, אם צריך נקיים דיון.
<אוסאמה סעדי (הרשימה המשותפת):>
אני אפנה אליך כבר בימים הקרובים אדוני.

<היו"ר איתן כבל:>
אוקי. רק בקצרה ממש כי אני לא רוצה לפתוח את הדיון בנושא הזה.

<יואב אורן:>
לגבי אגרות אלנבי אני אומר בקצרה קודם כל שהנושא נמצא עכשיו בדיונים, בצוות ועדת - - - מול האוצר. אנחנו נמצאים בעיצומו של משא ומתן על העניין הזה, ויושבים צוות של הרשות הפלסטינית - -
<היו"ר איתן כבל:>
להערכתכם, מתי זה יסתיים?

<יואב אורן:>
אנחנו לא קובעים את הקצב, אנחנו הגוף המגיב. צריך להגיד שתי מילים על הדבר הזה: האגרות של אלנבי, אכן בהתחלה, בהסכמי אוסלו, הסכמי המעברים, נקבעו על 26 דולר. לאחר פחות משנה, לבקשת הפלסטינים, הועלו ל-29 דולר. צריך להגיד שהאגרה שאנחנו גובים היא בעצם גם עבור הרשות הפלסטינית, חלק מהאגרה, ויש מחלוקת על הגובה שצריך או לא צריך, מועבר לרשות הפלסטינית. זאת אומרת, שלהעמיד את הסכום הזה מולה אגרה שנגבית במסופים הבינלאומיים האחרים, זה לא יהיה מדויק משום שאנחנו משמשים כצינור להעברת הכספים לרשות הפלסטינית. 

<היו"ר איתן כבל:>
אוקי, גם זאת תשובה. בא נסכם ונראה מי פה - -
<אוסאמה סעדי (הרשימה המשותפת):>
אנחנו נפגשנו ואמרתי בגילוי נאות שאני מכיר את הסוגיה הזאת ויש לי את המסמכים ואת המספרים ונפגשנו אבל צריך לפתור את זה כי כל הזמן העניין הזה נמשך ונמשך וזה נטל. אתה יודע שאפילו יש תביעות ברשות הפלסטינית נגד הרשות הפלסטינית על העניין הזה, איך מ-26 דולר הגיעו ל-160 שקל.

<יואב אורן:>
מהרשות הפלסטינית עדכנו אותנו בדבר הזה גם כן.
<היו"ר איתן כבל:>
מי קורא את התקנות?
<רון חלפון:>
"תקנות רשות שדות התעופה (אגרות במסופי המעבר היבשתיים) (תיקון), התשע"ו-2016. 
בתוקף סמכותי לפי סעיף 29 לחוק רשות שדות התעופה, התשל"ז-1977, וסעיף 2(ד)(1) לחוק רשות שדות התעופה (הוראת שעה), התש"ם-1980, לפי הצעת רשות שדות התעופה, באישור הממשלה, באישור שר האוצר לפי סעיף 30 לחוק יסודות התקציב, התשמ"ה-1985, ובאישור ועדת הכלכלה של הכנסת, אני מתקין תקנות אלה:

תיקון תקנה 1 1. בתקנה 1 לתקנות רשות שדות התעופה (אגרות במסופי המעבר היבשתיים), התשנ"ה-1994 (להלן – התקנות העיקריות) –
(1) בהגדרת "המדד הבסיסי", במקום "מדד המחירים הכללי לצרכן" יבוא "המדד", ובסופה יבוא: "ואולם לעניין תקנה 2(ד)(5) – המדד של חודש יוני 2015";
(2) בהגדרת "המדד הקובע", במקום "מדד המחירים הכללי לצרכן" יבוא "המדד".

<היו"ר איתן כבל:>
תסביר בקצרה.

<רון חלפון:>
יש פה שני אלמנטים: האחד הוא טכני - במקום שיהיה כתוב "מדד המחירים הכללי לצרכן", מכיוון שהמדד מוגדר בתקנות, אין צורך לחזור על זה, זה תיקון טכני.

התיקון המהותי הוא להצמיד את האגרה הקבועה ב2(ד)(5) למדד של חודש יוני 2015. אם לא היינו עושים זאת אז זה היה צמוד מהמדד הבסיסי שקבוע בתקנות. לכן אנחנו נותנים הצמדה רק עכשיו - -
<אוסאמה סעדי (הרשימה המשותפת):>
למה לא יוני 2016? למה לא מעכשיו?
<רון חלפון:>
כשנקבעו התחשיבים, הם נקבעו ביוני 2015 - -
<אוסאמה סעדי (הרשימה המשותפת):>
אבל כבר היום, אם אתה אומר שזה צמוד ליוני 2015  אז היום זה לא 20 שקל.

<יואב אורן:>
זה יישאר 20 כי זה מעוגל לסכום העגול הקרוב, וכיוון שהמדדים כל כך נמוכים, זה לא יעשה. השינוי שעשינו לטובת הפועלים זה אם היינו הולכים לפי לשון התקנה על 2006, אז האגרה באמת היתה הרבה יותר - -
<היו"ר איתן כבל:>
אם זה יהיה ינואר 2016, זה מסך אתכם כעשיו?
<קריאה:>
לא, זה לא מסבך אותנו.

<היו"ר איתן כבל:>
אוקי, נעשה ינואר 2016.
<רון חלפון:>
לא לפי ינואר 16, צריך להיות לפי - - 
<יואב אורן:>
האגרות מעודכנות לפי המדד שמפורסם ב-15 בדצמבר בשנה שלפני. זה יוצמד בעדכון הקרוב.
<היו"ר איתן כבל:>
אוקי. הלאה.

<מרב תורג'מן:>
אז מה המועד שאנחנו רושמים בתקנות? 15 בדצמבר?
<רון חלפון:>
המדד שהיה בינואר - - 

<מרב תורג'מן:>
זהו, ינואר.
<היו"ר איתן כבל:>
המדד שיפורסם ב-15 בינואר.
<מרב תורג'מן:>
המדד שיפורסם בינואר 2016.
<היו"ר איתן כבל:>
הלאה.

<רון חלפון:>
"תיקון תקנה 2 2. בתקנה 2(ד) לתקנות העיקריות, אחרי פסקה (4) יבוא:

"(5) על אף האמור בפסקה (4), נוסע היוצא מישראל דרך מסוף יצחק רבין לאחר שנכנס אליה דרך מסוף זה באותו יום, והמחזיק ברישיון עבודה בישראל המאפשר העסקה בבתי המלון בעיר אילת, ישלם אגרה של 20 שקלים חדשים."
<אוסאמה סעדי (הרשימה המשותפת):>
בכניסה הוא לא משלם? בירדן, אדוני היושב ראש, גם כשאתה נכנס וגם כשאתה יוצא.
<יואב אורן:>
כן, הם גם לוקחים אגרה יותר גבוהה לפי זמן השהות שלך. הם לוקחים את האגרה לפי הזמן שאתה נמצא בירדן כדי לעודד לינות.
<היו"ר איתן כבל:>
אוקי. מה זה (5)? על אף האמור?
<רון חלפון:>
פסקה (4) מדברת על הפועלים היומיים, שהם לא פועלים - - - ושם זה 10 שקלים.
<היו"ר איתן כבל:>
הבנתי. כן אדוני.

<שבתאי שי:>
אני מנכ"ל התאחדות המלונות באילת. יש לי הערה לגבי הסעיף שכרגע קראת, שאתה מדבר על 20 שקל לאדם שנכנס באותו יום ויוצא באותו יום חזרה. אם הוא ייכנס ב-23 בלילה או ב-22:30 בלילה ויצא למחרת ב-6:30 בבוקר, מה יהיה גורלו?
<רון חלפון:>
על פי לשון התקנה, הוא לא נכנס לנוסח התקנות.
<שבתאי שי:>
אז מה יהיה? הוא ישלם פעמיים אגרה? ישלם פעמיים 20?
<יואב אורן:>
לא. הוא צריך לשלם 100 שקל. אם יקרה הדבר הזה, הוא יצטרך לשלם את האגרה המלאה.
<שבתאי שי:>
זה משחק חדש לגמרי.

<היו"ר איתן כבל:>
חברים, יש לי הצעה. שכר מצווה – מצווה. קודם כל, בואו נסיים את העניין שלשמו התכנסנו - - 

<שבתאי שי:>
כן, אבל זה אותו דבר.

<היו"ר איתן כבל:>
שניה. אם תרצו, אין לי בעיה לפתוח את הדיון ביניכם - - 

<אוסאמה סעדי (הרשימה המשותפת):>
אפשר באותו יום, שתוך 24 שעות. 

<שבתאי שי:>
בבקשה.

<היו"ר איתן כבל:>
שניה רגע. איך אני רואה את זה?

<אוסאמה סעדי (הרשימה המשותפת):>
ההגדרה היא 24 שעות - - 

<היו"ר איתן כבל:>
אבל אני לא רוצה להגיד 24 שעות כי זה לא נכון כי ב-24 שעות הוא מגיע פעמיים. זאת לא הנקודה. הנקודה היא שזה צריך להיות בזמן עבודה. דהיינו, כל אחד מגיע, הוא מגיע לזמן תחום למשמרת. כל אחד מהם, הרי אתה גובה ממנו את זה לזמן תחום. 

<אוסאמה סעדי (הרשימה המשותפת):>
ליום עבודה.
<היו"ר איתן כבל:>
יום עבודה. הרי מחכים לו האוטובוסים שמחזירים אותו לירדן. זה לא שהוא עכשיו יכול להגיד: אוקי, אני אפספס, לא חשוב, אני אסע אחר כך. אפשר להגדיר את זה "יום עבודה".

<אוסאמה סעדי (הרשימה המשותפת):>
באותו יום עבודה.
<רון חלפון:>
יום עבודה זה מושג אמורפי כי - - 
<היו"ר איתן כבל:>
לא משנה. חברים יקרים, זה לא הגיוני, בואו נעשה סדר. החברים שם, אני עוזר לכם.
<יואב אורן:>
אם אפשר להעיר לפני שאתה מקבל את החלטתך - - 

<היו"ר איתן כבל:>
אני עוד לא מקבל החלטה.

<יואב אורן:>
המנגנון הזה של קביעת התעריף, ה-20 שקל, נולד מאיזו שהיא מתמטיקה שהסברתי אותה קודם בשתי מילים, של השקעה בתשתית מול השקעה בכוח אדם.

<היו"ר איתן כבל:>
הכל בסדר, בא תתקדם ותיתן את המענה.

<יואב אורן:>
כדי לנסות להפעיל את משמרת הלילה הזאת שלא הוגדרה בהתחלה, שלא דיברו עליה בהתחלה, המשאבים שאנחנו צריכים לתת בכוח אדם הם משמעותית יקרים, ואני אהיה כן אתכם – עדין לא - - 

<היו"ר איתן כבל:>
עצור, הבנתי.

<אוסאמה סעדי (הרשימה המשותפת):>
זה 24 שעות שם?

<היו"ר איתן כבל:>
חברים יקרים, אוסאמה תן לי, אנחנו לא נצא מזה כי הם לא באו מוכנים לזה ואין להם סמכות עכשיו לתת את התשובה. אם הייתי יודע שיש להם את התשובה, האמן לי, לא הייתי נותן להם לצאת עכשיו. 

<ליאור מוצ'ניק:>
אני מנכ"ל מלון "דן אילת" ויושב ראש התאחדות המלונות באילת. נפגשנו. אני רק רוצה להעיר שלא נדרשת להפעיל משמרת לילה כי אם הוא מגיע בלילה, הוא עדיין במסגרת המשמרת שכבר מופעלת ממילא ויוצא בבוקר למשמרת שכבר מופעלת ממילא. לא צריך להפעיל משמרת לילה.

<היו"ר איתן כבל:>
חברים יקרים, אני מסיים את הדיון. עצם העובדה שמתחיל להתקיים פה דיון, זה אומר שצריך פה הסדרה כי כל אחד נותן את ההסבר עכשיו של מה היא שעת עבודה, מתי התחלה, מתי סוף. למה לי?
<יואב אורן:>
ביקשנו לעשות את הדבר הזה בנפרד.
<היו"ר איתן כבל:>
אני מבקש את הדבר הבא: זה קודם כל מפתיע אותי שבמסגרת הדיונים לא חשבתם על זה אבל יכול וזה יקרה. הבאתם בפני תקנות, אני לא יכול להוסיף להם. קודם כל, אני מאשר אותן כמות שהן. מעבר לזה, לפני שאני מעלה להצבעה, אני מודיע לנציגי המדינה ולנציגי המלונאים: עד חזרתנו מהפגרה, אחרי החגים, אני מבקש להביא לנו תשובה מוסדרת כי כל תיקון מצריך פה החלטת ממשלה. זה לא תיקון שאני יכול להעביר אותו פה ככה, כראות עיני. זאת החלטת ממשלה, שהם צריכים לבוא ולהגיד: אוקי, אנחנו מבקשים שתבואו ותוסיפו א',ב',ג'. יש כאן נקודה, אין לי תשובה טובה. אני מודה, אדוני מעלה פה עניין שמצריך התייחסות. שאלה נכונה שעושה שכל, שמצריכה תשובה. 

לכן, מה שאני מבקש - - 

<אוסאמה סעדי (הרשימה המשותפת):>
וגם מה המספרים.
<היו"ר איתן כבל:>
הכל, הכל. לכן אני מעלה את הדבר הבא: אני מעלה לאישור את התקנות כפי שהן מונחות כאן. מי בעד?
<לאה ורון:>
חבר הכנסת אוסאמה סעדי מצביע במקום חבר הכנסת חאג' יחיא.

<מרב תורג'מן:>
הערה קטנה לפני שאדוני מצביע: לגבי סעיף התחילה, ברור לכולם שהתחילה של התקנות הן ביום פרסומן, והרשות ערוכה כבר להתחיל לגבות את הסכום הזה.

<היו"ר איתן כבל:>
מי בעד?

הצבעה

בעד – 2
נגד – אין 

נמנעים – אין 

התקנות אושרו.

<היו"ר איתן כבל:>
תודה. התקנות אושרו. אני מאחל לכם בהצלחה.
<מרב תורג'מן:>
הוא לא הקריא את תקנה 2.

<היו"ר איתן כבל:>
הוא הקריא, אפילו שאלתי אותו מה זה (5). 

אז בכל מקרה, אנחנו מאשרים, תבורכו, ובעזרת השם שהפרויקט הזה יצליח, וככל שיידרשו יותר עובדים, זה אומר שגם בתי המלון עובדים בתפוקה שמצריכה ומצדיקה מה יותר עובדים. אבל כפי שאמרתי, סליחה לאדוני, מנהל התאחדות המלונות, ברשותך, כדי שנוכל לסכם את העניין הזה: אני מודיע שאני מבקש מיד אחרי החגים לתת לנו התייחסות שהיא עניינית, אחרי שנפגשתם עם נציגי התאחדות בתי המלון והנציגים הרשמיים כדי לתת לנו מענה לשאלה הזאת, של אותן משמרות לילה, מה המשמעות כי פה זה כבר השתה אחרת ומשחק אחר לגמרי לשיטתכם, מצד אחד וגם לשיטתכם מצד שני, כיוון שזה עלויות שהן אחרות לגמרי. 
גברתי תוציא להם גם תזכורת הודעה על שאישרנו מצד אחד אבל מצד שני, אנחנו מבקשים לקבל התייחסות בכתב מסודרת, מרשות שדות התעופה.

<ליאור מוצ'ניק:>
אם אפשר עוד דבר אחד: אמר פה חברי מרשות שדות התעופה שמרגע הפרסום הם ערוכים לגבות אבל הם עדיין לא ערוכים להפעיל את זה - -
<לאה ורון:>
מה זאת אומרת?

<יואב בכר:>
הכסף לא היה תלוי בשעות המעבר. את ההשקעה של ה-10,000,000 שקל שעשינו - - 

<לאה ורון:>
מר בכר, תדבר לוועדה ותסביר. לא כל כך ברור מה נאמר פה.

<יואב בכר:>
הגדלת סכום האגרה לא היה מותנה בהרחבת שעות הפעילות. אנחנו נרחיב את שעות הפעילות - - 

<היו"ר איתן כבל:>
אדוני חי פה. אני לרגע לא חשבתי אחרת. זה ברור שהאגרה בתוך העניין עצמו. תודה רבה, הישיבה נעולה. בהצלחה.
<הישיבה ננעלה בשעה 10:40.>
[image: image1.png]